47. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. ΣΤ/164544  της 1/20 Αυγ. 1962 (ΦΕΚ Β΄ 291) Περί εφοδιασμού των αστικών λεωφορείων δια χειρολαβών. Έχοντες υπ’ όψιν: 1)Τας διατάξεις του Νόμ. 4841/1931 και του βάσει τούτου εκδοθέντος από 22/29 Ιαν. 1931 Π.Δ/τος «περί κυκλοφορίας οχημάτων» και 2)Υποβληθείσας ημίν αναφοράς, καθ’ ας αι κατά μήκος των αμαξών των αστικών λεωφορείων οριζόντιαι ράβδοι στηρίξεως των ορθίων επιβατών δεν δύνανται να εξυπηρετήσωσιν επαρκώς αυτούς, δια τον λόγον ότι είναι τοποθετημέναι εις αρκετόν ύψος από του δαπέδου, αποφασίζομεν: Όπως άπαντα τα αστικού τύπου λεωφορεία εφοδιασθώσι δια χειρολαβών προσηρμοσμένων επί των οριζοντίων ράβδων στηρίξεως των ορθίων επιβατών ή επί της οροφής του οχήματος, κατά μήκος του διαδρόμου ως και εις τα σημεία ένθα σχηματίζεται χώρος δια τους ορθίους. Ο αριθμός των χειρολαβών τούτων ορίζεται εις: α)10 τουλάχιστον δια τον τύπον «Σ3» και β)20 τουλάχιστον δια τον τύπον «Α» ως και δια τα λεωφορεία του Ο.Α.Σ.Θ. και Ε.Η.Σ. Η κατασκευή τούτων δέον να είναι εκ λείου και ελαφρού υλικού, η προσαρμογή δε αυτών να παρέχη την απαιτουμένην ασφάλειαν. Το κατώτατον σημείον των εν λόγω χειρολαβών δέον ν’ απέχη από του δαπέδου της αμάξης των λεωφορείων το ολιγώτερον 1,70μ. και κατά μέγιστον 1,75μ. Δια την εκτέλεσιν της παρούσης τάσσεται προθεσμία μέχρι 1 Οκτ. 1962. Τα Αστικά Κ.Τ.Ε.Λ., ο Ο.Α.Σ.Θ. και η Ε.Η.Σ. προς ους κοινοποιείται η παρούσα, εντέλλονται όπως, μετά την παρέλευσιν της τασσομένης προθεσμίας αναφέρωσιν την εκτέλεσιν ταύτης ως και τους αριθμούς κυκλοφορίας των λεωφορείων, τα οποία δεν θα έχωσι εφοδιασθή δια των εν λόγω χειρολαβών δια την επιβολήν κυρώσεων. 